Timbroù Kongo Velgia

Pinvidigezhioù ar broioù afrikan (danvez olifant, aour, gom-gwevn..) ha speredegezh dreistrealour ar Stadoù european e dibenn an  a gasas ar roue Leopold II da embann e berc’henniezh war un tiriad en Afrika ar C’hreiz e 1885. Savet e voe Etat Independant du Congo (= Stad Kongo Dizalc’h) dindan e urzhioù eta, ur vro na voe na dizalc’h e gwirionez, na zoken un drevadenn eus Belgia.

Heuget gant doareoù labourat annezidi ar vro, lakaet da ostajidi ha boureviet gant o vistri, pobl vBelgia hag he c’houarnamant a lakaas un termen e 1908 d’ar statud « perc’henniezh prevez ar Roue » a oa hini ar vro. Krouet e voe trevadenn Kongo Velgia a bado betek 1960 pa voe frank ar vro dindan anv Republik Demokratel Kongo

 Timbroù Stad Kongo Dizalc’h 

Moullet e voe un tregont timbr bennak dindan an alc’hwez hollc’hallek ETAT INDÉPENDANT DU CONGO etre 1886 ha 1900.

Ar rummad kentañ a ginnige poltred a-skerb ar roue Leopold II, war ur patrom heñvel-tre ouzh timbroù Belgia 1884. Gant an eil rummad e tizoloemp ur poltred a-fas eus ar penntiern barvek.

Gant an trede rummad, eno timbroù brasoc’h o vent, ec’h arvaster gweledvaoù ar vro (porzh Matadi, skuilh-dour Stanley,…), buhez an dud (ur geriadenn, « tiern Bangala hag e wreg »…), chase an olifanted… Un darn eus an timbroù-se a voe adembannet e 1909 dindan an alc’hwez CONGO BELGE.

 Timbroù Kongo Velgia 

Unan eus ar c’hemmoù pennañ eo an anv CONGO BELGE a lenner war an timbroù embannet goude 1908, hag an alc’hwez divyezhek galleg-flandrezeg CONGO BELGE BELGISCH-CONGO adalek ar bloaz 1910.  Ne voe ket implijet timbroù Belgia dreistmoullet da skwer e-barzh an drevadenn.

Ar rummadoù timbroù moullet goude 1923 a yae d'ober daou seurt anezho dreist-holl :
 Poltredoù henvroidi, hag int o lakaat war-wel o micherioù hengounel a-wechoù (chaseal, kantennerezh, labour ar c’hoad, h.a.) pe o zier-annez (lochoù, kêriadennoù, h.a.), ar pezh a roe testeni eus eksotegezh an drevadenn. N'eo ket ral, e-barzh ar memes heuliadenn timbroù, meskañ hiniennoù (penn-bras ar gêriadenn, sonerien…) ha loened eus ar vro (un okapi, un olifant).

 Tresadennoù a ziskoueze oberoù ha skoazell an drevadennerien : ar rummad Evit mad ar raktresoù evit gwareziñ an henvroidi (1930), monumant ar roue Albert (1941), pe E koun ar stourm a-enep ar sklaverezh (1947 ha 1951), warnañ penn Leopold II, ha 50vet deiz-ha-bloaz an hent-houarn etre Matadi ha Leopoldville. Skeudennaouet e vez bugale pareet, ur post-operata en ospital, ur visionerez gant ur bugel... Testeni anat eus gounidoù an trevadenniñ hervez ar velestradurezh.

E 1955 e teuas er-maez ur rummad a ginnige gweledavoù Kongo ha poltred ar roue nevez Baldoen Iañ war an tu-dehou, e-barzh un ovalenn, war batrom timbroù trevadennoù ar Rouantelezh-Unanet. Evit mirout ouzh un tabut bennak e Belgia e voe moullet timbroù gant un alc’hwez CONGO BELGE BELGISCH-CONGO ha re all gant BELGISCH-CONGO CONGO BELGE.

Daou vloaz a-raok ma voe roet o frankiz da dud Kongo e voe embannet un timbr bras e vent, gant poltred pemp roue Belgia, evit enoriñ 50vet deiz-ha-bloaz trevadenn Kongo Velgia.

Dizalc’h e voe Kongo Velgia e 1960, tapet evoe an anv Republik Demokratel Kongo gant ar vro e 1964.


 Pennadoù kar 
Timbroù Republik Demokratel Kongo
Timbroù Su Kasai
Timbroù Katanga

Kongo Velgia, Timbroù
Kongo Velgia
Rummad:Kongo Velgia